钦定古今图书集成/明伦汇编/官常典/第005卷 > 礼祀 > 《玉藻》
## 钦定古今图书集成/明伦汇编/官常典/第005卷 > 礼祀 > 《玉藻》

年不顺成，大夫不得造车马。

又

将适公所，宿，斋戒，居外寝，沐浴，史进象笏，《书思对》命。

〈陈注〉思谓意所思念，欲告君之事，对谓君若有问则对答之辞，命谓君所命令当奉行者。此三者皆书之于笏，故曰“书思对命”，敬谨之至，恐或遗忘也。

又

侍坐则必退席，不退，则必引而去君之党。

〈陈注〉臣侍君之坐，若侧，旁有别席，则退就别席。或旁无别席可退，或有席而君不命之退，则当引而却离，坐于君亲党之下也。一说党属于乡而小，故以为旁侧之喻。

“登席不由前”，为躐席。

〈陈注〉疏曰：失节而践为躐席，应从下升，若由前升，是躐席也。《乡饮酒礼》：宾席于户西，以西头为下；主人席于阼阶，介席于西阶，皆北头为下。“宾升席自西方”，注云：“升由下也。”又记云：“主人介凡升席自北方，降自南方。”注云：“席南上，升由下，降由上。”主人受献，自席前适阼阶。是降自北方者，以受献正礼，须席末啐酒，因从北方降也，故注云：“由，便也。”若寻常无事，则升由下而降由上。若宾则升降皆由下也。今按：此说席之上下，固为明白。窃意此《经》八字当作一句，而“为”字平声。盖行礼之时，人各一席，而相离稍远，固可从下而升。若布席稍密，或数人共一席，则必须由前，乃可得己之坐；若不由前，则是躐席矣。

徒坐不尽席尺读书，食则齐豆去席尺。

〈陈注〉徒，空也。非饮食及讲问之坐为徒。坐不尽席之前一尺，示无所求于前也。食则豆去席尺，读书则与豆齐，亦去席尺，是谓“齐豆去席尺。”

若赐之食，而君客之，则命之祭，然后祭。先饭，辨、尝、羞，
饮而俟。

〈陈注〉客之，以客礼待之也。然必命之祭，“然后祭”者，不敢以客礼自居也。先食而遍尝诸味，亦示臣为君尝食之礼也。“饮而俟”者，《礼》，食未飧以前，啜饮以利滑喉中，不令涩噎。今君犹未飧，故臣亦不敢飧而先尝羞。尝羞毕而啜饮，以俟君飧，臣乃敢飧也。

若有尝羞者，则俟君之食，然后食，饭饮而俟君命之
羞，羞近者命之品尝之，然后唯所欲。凡尝远食，必顺
近食。

〈陈注〉此谓君但赐之食，而非客之者，则膳宰自尝羞，故云“若有尝羞者。”此臣既不祭不尝，则俟君食乃食也。虽不尝羞，亦先饮，饮以利喉而俟君也。羞近者，但于近处食一羞也。品犹遍也。凡尝远食，必自近者始，客与不客皆然，故云“凡”也。

“君未覆手不敢飧，君既食，又饭飧。”《饭飧》者，三饭也。君
既彻，执饭与酱，乃出授从者。

〈陈注〉覆手谓食毕而覆手以循口之两旁，恐有殽粒污著之也。飧，以饮浇饭也。《礼》：食竟更作三飧，以助饱实。故君未覆手，则臣不敢飧，明不敢先君而饱

也。既犹毕也。君毕食，则臣更饭飧也。三饭并是飧，谓三度飧也。故曰“饭飧者，三饭也。” 君食竟，既彻馔，臣乃自执己之饭与酱，出授己之从者，此食己所当得故也。此非客礼，故得以己馔授从者。故《公食大夫礼》，宾取粱与酱，降奠于阶西，不以出也。若非君臣，但是降等者，则彻之以授主人之相者。

“凡侑食，不尽食”，食于人不饱，唯水浆不祭，若祭为已。
卑。

〈陈注〉食而劝侑，礼之勤也。食之不尽与不饱，礼之谦也。《公食大夫礼》：“宾祭觯浆”，臣敬君之礼。此言水浆不祭，礼各有所施也。水浆非盛馔之比，若祭之则为太“卑矣。”已，太也。厌也。谓太厌降卑微。如有所畏迫也。〈虚涉反〉。

君若赐之爵，则越席再拜稽首受，登席祭之，饮卒爵
而俟。君卒爵，然后授虚爵。君子之饮酒也，受一爵而
色洒如也，二爵而言言斯，礼已。三爵而油油以退，退
则坐取屦，隐辟而后屦，坐左纳右，坐右纳左。

〈陈注〉洒如礼度明肃之貌。言言，与“訚訚”同，意气和悦之貌。已，止也。油油，谨重自得之貌。“坐取屦”，跪而取屦也。隐辟而后屦，不敢向人著屦也。跪左足纳右足之屦，跪右足纳左足之屦，此纳屦之仪也。〈言音訚〉

又

凡侍于君，绅，垂足如履，齐颐霤，垂拱，视下而听上。视
带以及袷，听《乡任》左。〈齐音咨〉

〈陈注〉立而磬折，则绅必垂，身折则裳下之缉委地，故足如践之也。颐，颔也。霤，屋檐也。身俯，故头临前而颐之垂，如屋之霤然。垂拱，亦谓身俯则手之拱者下垂也。视虽在下，而必侧面向上，以听尊者之言，故云“视下而听上”也。袷，交领也。视则自带至袷，高下之则也。凡立者尊右，坐者尊左，侍而君坐，则臣在君之右，是以听向，皆任左以向君。

凡君召，以三节，二节以走，一节以趋。在官不俟屦，在
外不俟车。

〈陈注〉疏曰：节以玉为之，所以明信，辅于君命者也。君使使召臣，有二节，时有一节时，故合云“三节”也。随事缓急，急则二节故走，缓则一节故趋。官谓朝廷治事处也。外，谓其室及官府也。在官近，故云“屦”；在外远，故云“车。”

士于大夫，不敢拜迎而拜送。士于尊者，先拜进，面答
之拜则走。

〈陈注〉士于大夫，尊卑有间。若大夫诣士，士不敢拜而迎之，恐其答拜也。“去则拜送”者，礼，宾出门，主人再拜送之，宾不答拜，礼有终止故也。士若见于大夫，则先拜于门外，然后进而见面。若大夫出迎而答其拜，则走避之。

士于君所言大夫没矣则称谥，若字，名。士与大夫言
名，士字大夫。

〈陈注〉“名士”者，士虽没，犹称其名，以在君之前也。与大夫言而名士，则谓士之生者也。大夫之生者则字之。

又

君赐车马，乘以拜赐；衣服，服以拜赐。

〈陈注〉君赐及门，既拜受矣。明日又乘服诣君所，而拜谢其赐，所谓“再拜敬之至也。”

君未有命，弗敢即乘服也。

〈陈注〉此谓诸侯之卿大夫，为使臣而受天子之赐，归而献诸其君，君命之乘服，乃得乘服。故君未有命，不敢即乘服也。

君赐稽首，据掌致诸地，酒肉之赐，弗再拜。

〈陈注〉据，按也，覆左手以按于右手之上。致，至也，头及手俱至地也。已拜受于家，而明日又往拜，谓之“再拜。”酒肉之赐轻，故惟拜受于家而已。

又

凡献于君，大夫使宰，士亲，皆再拜稽首送之。膳于君，
有荤《桃茢》，于大夫去茢，于士去荤，皆造于膳宰。

〈陈注〉大夫不亲往而使宰者，恐勤君之降礼而受献也。士贱，故得自往。皆再拜稽首送之者，言大夫初遣宰时，已拜送矣，及至君门以授小臣，则或宰或士，亦皆再拜而送之也。膳，美食也。荤，姜及辛菜也。茢，苕帚也。膳宰，主饮食者。方氏曰：“膳必用荤。桃、茢者，防不祥之物，或干之也。桃以其性，荤以其气，茢以其形。形不如气”，气不如性，故贵贱多少之数，去其一者茢，去其二者。荤惟桃不可去焉，皆造膳宰者，以不敢专达，必待主膳之人达之也。

大夫不亲拜，为君之答己也。大夫拜赐而退，士待诺
而退，又拜，弗答拜。

〈陈注〉大夫往君门而拜君昨日所赐，及门即告小臣。小臣入白，大夫即拜，拜竟即退，不待小臣出报，恐君召进之而答拜也。君不答士之拜，故士拜竟，则待小臣传君之诺报而后退也。“又拜”者，小臣传诺报而出，士又拜君之诺也。“弗答拜”，谓君终不答士

之拜也

大夫亲赐士，士拜受，又拜于其室。衣服弗服以拜。敌
者不在，拜于其室。

〈陈注〉其室，大夫之家也。衣服弗服，以拜下于君，赐也。敌者，尊卑相等也。其室，献者之家也。若当时主人在家而拜受，则不复往彼家拜谢。今主人不在，不得拜受，还家必往而拜之也。

又

士于大夫不承贺，下大夫于上大夫承贺。

〈陈注〉士于大夫尊卑远，若有庆事，不敢受大夫之亲贺。下大夫于上大夫尊卑近，故可承受其亲贺也。